石橋
作者：洪适
朝代：宋

paragraphs: 懸磴跨幽崖，奔流漱深壑。
宛然臥蒼龍，天巧謝鎸鑿。
萬木森前山，笙竽真籟作。
長嘯斥猩猱，來巢怖烏鵲。
莓苔助危梁，下瞰心膽落。
橫前限翠屏，峭壁旁如削。
於此判塵凡，只尺遂綿邈。
飛錫躡空虛，樓臺變林薄。
寶輝覿華燈，金翰過神雀。
二年佐銅虎，渠能解羈絡。
來烹紫雲腴，寒甌散葩萼。
奇事訂前聞，詩成識層閣。